ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ንሙያ መምህርነት ዝተኸፍለ መስዋእቲ 26 ለካቲት 2018 ምንጪ ስእሊ, Netsanet ቅድሚ 20 ዓመት ኣቢላ ስደተኛ ኮይና ናብ ዓዲ እንግሊዝ ከተማ ሎንደን ዝኣተወት መምህር ናጽነት ንርኣዮ ኣደ ኣርባዕተ ቆሉዕትን በዓልቲ ሓዳርን ኤርትራዊት ኣደ ናይዚ ምስክር እያ። ብምኽንኣት ብሰንኪ ሕርሲ፣ ጥንስን ስራሕን ንልዕሊ 12 ዓመት ካብ ትምህርቲ ተፈልያ ድሕሪ ምጽናሓ ብ2014 ኣብ ዩኒቨርሲቲ ሎንዶን ሳውዝ ባንክ ተመዝጊባ ኣብ 2017 ብናይ ምምህርና ብቐዳማይ ዲግሪ ተመሪቓ። ስርሓ እናሰርሐት ድማ ኣህጉራዊ ተፈላጥነትን ብቕዓትን ዘውህባ ስልጠና መምህርነት ትከታተል ኣላ። "ናብዚ ዓዲ ፈለማ ምስ ኣተኹ ድሌተይ ዝነበረ፣ ኣኣንጋዲት ተጉዓዝቲ በረራታት ኣየር'ዩ ። ነዚ 3 ዓመት ተማሂረ ስረሐይ ኣብ ሓደ ቤት ጽሕፈት ወኪል ጉዕዞ ስራሕ ጀሚረ ነይረ። ኣጋጣሚ ኾይኑ ግና፡ ዝሰርሓሉ ዝነበርኩ ትካል ክሳራ ስለዘጋጠሞ ተዓጽዩ። ብድሕሪኡ ሓዳር ገይረ ዕያል ምዕባይ ኮይኑ ስረሐይ"ትብል ናጽነት። "ድሌት እንተሎ መገዲ ኣሎ" ምስ ደቃ ኮይና ናይ ቆሉዑት መጽሓፍቲ እናንበበት ከላ ሓደ እዋን፣ እዚ ድሌት ሞያ መምህርና ኣብ ውሽጣ ከም ዝሓደራ ተዘንቱ ናጽነት። ነዚ ንምትግባሩ ድማ ናብ ኮሌጅ ብምኻድ ናይ ሓደ ዓመት ትምህርቲ ተሓጋጋዚት መምህር ንምኻን ዘብቀዓ ስልጠና ወሰደት። "ትምህቲ ምስ ወዳእኩ ኣብ ሓንቲ ቤት ትምህርቲ ተሓጋጋዚት መምህር ኮይነ ንሽድሽተ ኣዋርሕ ሰሪሐ። ኣብዛ ሕጂ ዘለኹዋ ቤት ትምህርቲ ድማ ን 12 ዓመት ተሓጋጋዚት መምህር ኮይነ ይሰርሕ ኣለኹ" ትብል ናጽነት። መምህር ናጽነት፡ ኣብቲ ከም ተሓጋጋዚት መምህር ኮይና ትሰርሓሉ ዝነበረት ቤት ትምህርቲ ከላ'ያ፣ ሙሉእ መምህር ናይ ሙኻን ብቕዓት ከምዘለዋ ዘለለየት። በቲ ተርእዮ ዝነበረት ጽልዋ ናይ ኣመሃህራኣን ቀጥታዊ ውጺኢት ኣብ ተመሃሮኣን ተተባቢዓ ነቲ ዘለዋ ድሌት መምህርና ናብ ዝለዓለ ደረጁኡ ከተብጽሖ ወጠነት። ስለዚያ ከኣ ናብ ዩኒቨርሲቲ ብምኻድ ትምህርታ ክትከታተል ዝጀምረት። "ቀሊል ኣይነበረን። ጽዑቕ ናብራ ከተማ ሎንዶን ተሓዊስዎ ምስ ኣርባዕተ ቆሉዑትን ትምህርትን ስራሕን ይኸብድ እዩ። ድሌት እንተሎ ግና ኩሉ ይከኣል እዩ።" ምንጪ ስእሊ, Netsanet ከመይ ኢላ ከኣለቶ?
